Verhoorafwagtende ontsnap in LimpopoTshepo Stephen Botabota (Foto verskaf deur SAPD Limpopo) ŉ Dringende soektog is van stapel gestuur na ŉ 28-jarige verhoorafwagtende wat Dinsdag omstreeks 09:00 uit aanhouding ontsnap het. Brig. Motlafela Mojapelo, woordvoerder van die polisie, sê Tshepo Stephen Botabota is in hegtenis geneem op aanklag van verkragting, moord en roof wat tussen 2019 en 2021 gepleeg is. “Hy is na ŉ tronk in Polokwane vervoer toe hy uit die polisievoertuig ontsnap het. Hy het ŉ blou T-hemp en swart kortbroek aangehad.” ŉ Bykomende aanklag van ontsnapping uit aanhouding sal nou ook op sy klagstaat bygevoeg word. ŉ Span speurders is aangestel om die verdagte op te spoor en die omstandighede rondom die ontsnapping te ondersoek. “Lede van die gemeenskap word gemaan om nie te probeer om self die verdagte aan te keer nie, omdat hy as ŉ baie gevaarlike man beskou word.” Enigiemand met inligting oor waar Botabota homself bevind word versoek om lt.kol. Stimela Kanyane te kontak by 082 729 1042.